Graham Hansen hylles i Spania: – Ustoppelig 
Nå mener flere eksperter at Caroline Graham Hansen bør være favoritt til Gullballen.  – Den eneste måten å stanse henne på var da de måkte henne ned.  Sivert Heltne Nilsen er kjent for sin harde taklinger selv, men torsdag satt han i studio hos TV 2 og lot seg imponere over Caroline Graham Hansen. Brann ble noen hakk for små mot gigantene fra Barcelona, og kanskje aller mest toneangivende var en norsk 29-åring.   De spanske avisene har også fått med seg prestasjonen.  Husker du denne?  «Aitana og Graham var ustoppelige» skriver storavisen AS.  «Graham var elektrisk og spilte med overskudd, selv om hun manglet noe nøyaktighet foran mål. Hun var en av de mest aktive gjennom hele kampen» skriver Marca.  «Barcelona gjorde mye skade på høyresiden med Graham og Aitana som tok vare på ballen og så etter rom», skriver Mundo Deportivo, som også har fått med seg at Brann-fansen holdt pipekonsert mot Graham Hansen.  Nå spås Graham Hansen å være med i kampen når neste Ballon d’or skal deles ut, etter en sesong helt utenom det vanlige:  – Hun danser. Rytmen hennes er uten sammenligning. Hun er så utrolig god. Så håper vi å se henne oftere slik på landslaget, sier TV 2s ekspert Ingrid Ryland, som overfor VG er klar på at hun mener Graham Hansen bør være favoritt til Gullballen nå.  – Hun er en ballkunstner. Hun er verden beste én-mot-én offensivt. I tillegg leverer hun assist og scorer mål med begge bein, sier Ryland.  Onsdag hadde sportsavisen L’Esportiu forsidebilde av den norske stjernen med teksten «Dette året, ja?». Thore Haugstad skriver om fotball for NRK.  «Caroline Graham Hansen er den beste kvinnelige fotballspilleren i verden. Når skal hun få hyllesten hun fortjener? (...) Verken i Norge eller utlandet virker det som at folk forstår hva Graham Hansen utretter», skriver han hos statskanalen.  «Selv om hun ikke scoret i dag, var Graham Hansen nøkkelen for det andre og tredje målet. Hun var en konstant trussel ned den høyre flanken. Dynamisk, skapte uro og i egen klasse i én-mot-én-dueller. Jeg insisterer: Ballon d’Or», skriver journalisten Mauricio Prial.  Barcelona og Graham Hansen møter Chelsea i semifinalen i Champions League.  PS. Ada Hegerberg vant den aller første Gullballen som ble utdelt på kvinnesiden, tilbake i 2018. 
Eksperter mener norske Caroline Graham Hansen kan være favoritt til Gullballen etter imponerende spill for Barcelona. Graham Hansen (29) fikk stor oppmerksomhet fra spanske aviser etter kampen mot Brann. TV 2s ekspert Ingrid Ryland synes hun fortjener Gullballen. Barcelona og Graham Hansen møter Chelsea med Guro Reiten og Maren Mjelde i Champions League-semifinalen.